Á ḿbū mə́wóm mə́bɛ̄ ai zamgbála yā édzóē Yéroboam, ǹkúkúmá yā Ísraɛ̂l, ńgɔ Azarias, mɔ́n Amasias, a ngátə́bə ǹkúkúmá á Yúda. 2A ngábə́ ókalǎ bisəb awômo ai bísaman éyɔŋ a ngánɔŋ edzóe, a ngádzóe á táŋ mim̀bú mə̄wóm mə́tán ai míbɛ̄ á Yērúzalɛm, nyiá á ngábə̄ dzwé nâ Yekolyahu, a tɔá á Yērúzalɛm. 3A ngábɔ é dzam á nə́ sósōó á mís mə́ Ńtondôbə, anə́ ḿból ósə ésīá Amasias a ngábɔ. 4A fyáŋán bɔ̌ nālá, balatâr yā bīkónóŋ bá ndzí kig man; bod bə́ kələ ai m̀və́án mə́túnuŋa ai ǹdígán ótú hə ósū á bīkónóŋ á yób. 5Ńdɔ Ǹtondôbə a ngábímī ǹkúkúmá, ńdɔ a ngávə́ŋan ǹzə́zām a kələ kwí áwū díé, a ngábə́ a tɔá á étun ndá nyé étām. Yotam, mɔ́n wōē, énye a dzóege ndá ǹkúkúmá a dzóege fə ǹnam. 6Məbuugǎ yā enyiŋ Azarias, ai é mam mə́sə a ngábɔ, bísə̄ bí sə́ ńtilán á Kálada Miǹláŋ Míńkúkúmá yā Yúda a ? 7Ńdɔ Azarias a ngákə wɔi ai běsīá, bə́ dzə̄bə́ nyē ai běsīá a tísɔn Dávid, ńdɔ Yotam mɔ́n wōē á ngānɔŋ edzóe á məyian móé. Zakarías, ǹkúkúmá yā Ísraɛ̂l 8Á ḿbū mə́wóm mə́lɛ́ ai mwomǒ yā édzóē Azarias, ǹkúkúmá yā Yúda, ńdɔ Zakarías, mɔ́n Yéroboam, a ngátə́bə ǹkúkúmá yā Ísraɛ̂l á Samaría á táŋ ngɔn ésaman. 9A ngábɔ é dzam á nə́ ábē á mís mə́ Ńtondôbə, ḿból běsīá bə́ ngábɔ, təge dzogě míńsə́m yā Yéroboam, mɔ́n Nevath, a ngábɔ nâ Ísraɛ̂l á səm. 10Ńdɔ Shalum, mɔ́n Yabesh, a ngábui fəg mvol ású díé, ńdɔ a ngábímī nyé á Yivléân, a wé nyé, ǎ ngadzóe á məyian móé. 11Məbuugǎ yā enyǐŋ Zakarías mə́ nə ǹtilán á kálada Miǹláŋ Míńkúkúmá yā Ísraɛ̂l. 12Ébúg yā Ńtondôbə a ngákad Yéhu é ngákə tóbǎn naa: “Bɔ́n bóé bâyi tɔbɔ á étɔá ńkúkúmá yā Ísraɛ̂l a kələ kwí á ḿmié nyina.” Nálā ńgɔ̄ fə̄ ó ngábɔban.